KTB จับมือ “ออโรร่า” เปิดเทรดทองผ่าน “เป๋าตัง” วันนี้
KTB ขยายพันธมิตร “ร้านทอง” จับมือ “ออโรร่า เทรดดิ้ง” พร้อมเปิดให้ซื้อ-ขายทองกับ ARR Gold Trading ผ่าน Gold Wallet ในแอปเป๋าตัง ตั้งแต่วันที่ 22 พ.ย.65 เป็นต้นไป
KTB ขยายพันธมิตร “ร้านทอง” จับมือ “ออโรร่า เทรดดิ้ง” พร้อมเปิดให้ซื้อ-ขายทองกับ ARR Gold Trading ผ่าน Gold Wallet ในแอปเป๋าตัง ตั้งแต่วันที่ 22 พ.ย.65 เป็นต้นไป
22 พ.ย. 2565

นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย จำกัด (มหาชน) หรือ KTB เปิดเผยว่า ธนาคารเดินหน้าขยายพันธมิตรร้านทองใน Gold Wallet อย่างต่อเนื่อง ล่าสุดจับมือกับ บริษัท ออโรร่า เทรดดิ้ง จำกัด ผู้ให้บริการ ARR Gold Trading ซึ่งเป็น บริษัทที่มีความแข็งแกร่ง ความน่าเชื่อถือ ทำธุรกิจมายาวนาน และเป็นที่รู้จักของนักลงทุนทั่วไป โดยเป็นพันธมิตรรายที่ 3 ของ Gold Wallet พร้อมเปิดให้ซื้อ-ขายทองกับ ออโรร่า โกลด์ เทรดดิ้ง (ARR Gold Trading) ผ่าน Gold Wallet ในแอปเป๋าตัง ตั้งแต่วันที่ 22 พ.ย.65 เป็นต้นไป
โดยการลงทุนทองผ่าน Gold Wallet มีจุดเด่นด้วยบริการที่ครบวงจร ซื้อ-ขายทองขั้นต่ำเพียง 0.1 ออนซ์ หรือเท่ากับ 6,000 บาท (ขึ้นกับอัตราแลกเปลี่ยน ณ เวลาซื้อ-ขาย) สามารถส่งคำสั่ง ซื้อ-ขาย ผ่านแอปฯ เป๋าตัง โดยไม่มีค่าธรรมเนียม สามารถเปิดบัญชีผ่านช่องทางออนไลน์ได้ทุกที่ ทุกเวลา โดยไม่กำหนดวงเงินขั้นต่ำ ซื้อ-ขายทองผ่านแอปฯ ด้วยสกุลดอลลาร์สหรัฐ USD อ้างอิงราคาตลาดโลก
นายรวินทร์ กล่าวว่า การลงทุนทองคำออนไลน์ผ่านบริการ Gold Wallet บนแอปพลิเคชัน “เป๋าตัง” ได้รับกระแสตอบรับดีอย่างต่อเนื่องจากผู้ลงทุน ด้วยบริการที่ครอบคลุมทั้งการส่งคำสั่งซื้อ-ขาย-ถอนทองออนไลน์อย่างครบวงจร พร้อมบริการรายงานความเคลื่อนไหวราคาทองและอัตราแลกเปลี่ยนผ่าน Krungthai Connext สะท้อนจากปริมาณการเปิดบัญชีและจำนวนธุรกรรมที่เพิ่มขึ้นต่อเนื่อง ล่าสุด มีจำนวนบัญชี Gold Wallet มากกว่า 140,000 บัญชี